SUPER ปัดข่าวเรียกคืน PPA ยันยังอยู่ครบ 501 MW มั่นใจทุกโครงการตามแผน
SUPER ปัดข่าวเรียกคืน PPA ยันยังอยู่ครบ 501 MW มั่นใจทุกโครงการตามแผน และจะทยอย First Sync และ COD ตามลำดับ
16 ธ.ค. 2558

รายงานข่าวจากบริษัท ซุปเปอร์บล๊อก จำกัด (มหาชน) หรือ SUPER  แจ้งว่า โครงการโรงไฟฟ้าพลังงานแสงอาทิตย์ของบริษัทย่อยของ SUPER เริ่มทยอยเข้าสู่ขั้นตอนเพื่อจ่ายไฟฟ้าเข้าระบบเชิงพาณิชย์ (COD) อย่างต่อเนื่องตามแผนที่วางไว้
ล่าสุดมีโครงการที่เข้าสู่ขั้นตอนทดสอบขนานระบบไฟฟ้ากับการไฟฟ้าส่วนภูมิภาค (กฟภ).ครั้งแรก (First sync) อีก 3 โครงการ จำนวนกำลังการผลิต 13.8 เมกะวัตต์ ได้แก่ โครงการของ บริษัท อพอลโล่ โซล่าร์ จำกัด  ขนาดกำลังการผลิต 1.8 เมกะวัตต์ ตั้งอยู่ ต.คำพราน อ.วังม่วง จ.สระบุรี  ทำการ First Sync  วันที่ 9 ธ.ค. 58 
ตามด้วยโครงการของ บริษัท 17อัญญวีร์ โฮลดิ้ง จำกัด ขนาดกำลังการผลิต 6 เมกะวัตต์ ตั้งอยู่ที่ ต.หัวหว้า อ.ศรีมหาโพธิ์ จ.ปราจีนบุรี (หัวหว้า 1) ทำการ First Sync วันที่ 15 ธ.ค. 58 และโครงการของ บริษัท มีเดียมาร์ค จำกัด ขนาดกำลังการผลิต 6 เมกะวัตต์ ตั้งอยู่ที่ ต.หนองแขม อ.โคกสำโรง จ.ลพบุรี ทำการ First Sync วันที่ 17 ธ.ค.58
อีกทั้งในวันที่ 16 ธ.ค.58 จะมีการทดสอบระบบไฟฟ้าแรงดัน 115เควี (AC withstand) ไปยังสถานีไฟฟ้าของโครงการ บริษัท เอสพีพี ซิค จำกัด เพื่อเตรียมการจ่ายไฟให้กับการไฟฟ้าฝ่ายผลิตแห่งแห่งประเทศไทย (กฟผ.) ขนาด 41 เมกะวัตต์ ตามกำหนดการต่อไป
โดยหลังจาก ทำการ First Sync เพื่อทดสอบระบบไฟฟ้า กับกฟภ.แล้ว จะใช้เวลาประมาณ 7 วัน ก็จะ COD ได้ทันที ซึ่งจะทำให้บริษัทมีรายได้จากกรจำหน่ายไฟฟ้าทันที ซึ่งขณะนี้โครงการต่างๆ ของ SUPER ที่มีใบอนุญาตอยู่ 501 เมกะวัตต์ ถือว่าเสร็จเกือบครบ 100% ทุกโครงการแล้ว และจะทยอย First Sync และ COD ตามลำดับ
ทั้งนี้ ปัจจุบัน SUPER มียอด COD ให้กับการไฟฟ้าส่วนภูมิภาคไปแล้ว มีกำลังการผลิตรวม 48.10 เมกะวัตต์ จาก 10 โครงการ และยังคงยืนว่าทุกอย่างยังดำเนินการไปตามแผนโดยไม่มีผลกระทบจากกระแสข่าวที่จะมีการเรียกคืนใบอนุญาต (PPA) ตามที่มีข่าวลือแต่อย่างใด เพราะทุกโครงการดำเนินการได้ตามเป้าหมายและสามารถส่งมอบงานได้ก่อนสิ้นปี 58 และได้ทำการจ่ายค่าสายส่งให้กับ กฟภ.เรียบร้อยแล้ว